Määrän kasvua selittää se, että tutkimuksiin otetaan nykyään myös alaikäisiä. Taysin transpoliklinikan potilaista alle 23-vuotiaita on yli puolet.

Transhoitoihin hakeutuvien suomalaisten määrä on kasvanut viime vuosina selvästi.

Ylilääkärin arvion mukaan viime vuonna hoitoihin olisi hakeutunut tuhat ihmistä.

Kehityssuunta ei näy vain Suomessa, vaan kyseessä on kaikkia länsimaita koskeva ilmiö

Transhoitoihin on arvioiden mukaan hakeutunut Suomessa viime vuonna noin tuhat ihmistä. MOSTPHOTOS

Transhoitoihin hakeutuneiden määrä Suomessa on kasvanut voimakkaasti viime vuosina.

- Potilasmäärät nousevat eksponentiaalisesti. Kun aikaisemmin meillä on ollut potilaita aivan parikymmentä Helsingissä ja Tampereella, niin nyt puhutaan useista sadoista, kertoo Taysin aikuispsykiatrian vastuualuejohtaja, ylilääkäri Aino Mattila.

Mattila arvioi, että hoitoihin on viime vuonna hakeutunut noin tuhat ihmistä.

Juttu jatkuu grafiikan jälkeen.

- Trendi on ollut selvä, eikä meillä ainakaan ole ollut sellainen tunne, että lähetteiden määrä olisi jotenkin tyrehtynyt, hän arvioi.

Potilasmäärien kasvua ei ole huomioitu myöskään resursoinnissa: tällä hetkellä transtutkimuksia tehdään ainoastaan Helsingissä ja Tampereella.

Suuri osa nuoria

Mattilan mukaan kehityssuunta ei näy vain Suomessa, vaan kyseessä on kaikkia länsimaita koskeva ilmiö. Sen tarkkoja taustoja ei tiedä kukaan.

Asiaa selittänee se, että tietoisuus sukupuolen moninaisuudesta on kasvanut.

Yksi selittävä tekijä voi olla muun muassa se, että vuodesta 2011 tutkimukset on avattu myös alaikäisille. Nuoria on suuri osa aikuisista potilaista, joista alle 23-vuotiaita on Taysissa transpoliklinikan asiakkaista yli puolet.

- 23 vuotta on tietty raja, jossa ajatellaan, että nuoren aikuisen kehitys on vielä kesken, Mattila sanoo.

- Osalla voi olla sellaista, että kokee olevansa ulkopuolinen vähän kaikesta. Silloin voi alkaa tuntua siltä, että paha olo on tähän sukupuoli-identiteettiin liittyvää. Etenkin kun asia on paljon esillä nyt, voidaan ajatella, että se on ratkaisu kaikkeen pahaan oloon.

Tästä nousee Mattilan mukaan esiin visaisia kysymyksiä. Kun potilas ei ole psykoottinen ja hän uskoo vahvasti kuuluvansa toiseen kuin syntymässä määriteltyyn sukupuoleen, mitä tehdä, jos kokemus muuttuukin iän karttuessa?

Toistaiseksi Suomessa on ollut äärimmäisen harvinaista, että sukupuolen korjausprosessin läpi käynyt henkilö tulisi katumapäälle, Mattila kertoo.

Kun potilasmäärät kasvavat, myös tällaisten tapausten määrä kasvanee.

- Se on aivan perusmatematiikkaa, Mattila sanoo.